Aprillis alustab Eesti kaabeltelevisioonivõrgus testperioodi uus meelelahutuslik, kuid kultuurselt hariva eesmärgiga kanal TV4. Esialgu on tegemist muusikakanaliga, kus mängivad viimaste kümnendite hittlood, kuid sügisest alustatakse juba kvaliteetse täisprogrammi edastamisega.    Projekti käimalükkaja Priit Pedaniku teatel on sügisest alustav programm suunatud eelkõige mõtlevale ja arutlevale, veidi teistsuguse nurga alt kultuurist huvitatud inimesele.    Tahame kaasata protsessi võimalikult palju auditooriumi, rääkida ühiskonna valupunktidest ja vahel ka neisse sisse torgata, mida ei saa ehk nii teravalt teha teistes kanalites. Filmi ja muusika osas on soov koostööd teha ajakirja Muusa kultuuri- ja filmipealiku Dagmar Reinoltiga.    Oma käe kokkupuutepunktide leidmiseks on ulatanud meile Eesti suurima muusikateemalise internetikeskkonna Rada7.ee tegijad. Programmikonsultandina on meeskonda värvatud FHMi peatoimetaja Robert Kõrvits,  ütles Pedanik.    TV4 plaanid on esialgu tehtud viie aasta peale, hetkel oodatakse ringhäälinguloa saamist ning käivad läbirääkimised kaasfinantseerijatega. Kaabellevioperaatoritest on pakkumised esitatud nii STV-le kui Elionile, läbirääkimised käivad Starmani ja Telsetiga. Programmi on plaanis edastada pea kogu Eestis.    Delfi.ee